**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.02.2020, ora 08.00 – 08.02.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 08.02.2020, ora 07.00**

**RÂURI**

**Debitele au fost, în general, în scădere**, exceptând râurile din bazinele Vedea, Ialomiţa, bazinele mijlocii şi inferioare ale Jiului şi Argeşului, bazinul inferior al Oltului şi râurile din Dobrogea unde au fost staționare.

Pe cursul inferior al Mureșului debitele au fost în creștere datorită propagării.

Formaţiunile de gheaţă (gheaţă la maluri, năboi, izolat pod de gheață) prezente pe râurile din Maramureș, Transilvania, Moldova și izolat pe cele din Muntenia au fost în intensificare și extindere.

Debitele se situează, în general, la valori cuprinse între 30-90% din mediile multianuale lunare, în jurul și peste mediile multianuale lunare pe râurile din bazinele: Vişeu, Iza, Tur, Someş, Crasna, Barcău, Crișuri, Mureș (exceptând afluenţii de pe cursul inferior), Siret (exceptând pe cele din bazinul Bârlad) și bazinul superior al Oltului, şi mai mici (sub 30% din normalele lunare) pe râurile din bazinele hidrografice: Vedea, Jijia, pe unii afluenți ai Jiului inferior (Coșuștea, Amaradia), ai Oltului (Mamu, Beica, Olteţ) și ai Argeșului (Râul Doamnei).

Ca urmare a viiturilor formate anterior, în bazinul râului Tur, se mai situează peste **COTA DE INUNDAȚIE** râul Tur la stația hidrometrică Micula (310+16)-jud. SM, sector îndiguit.

**Debitele vor fi, în general, în scădere,** exceptând râurile din bazinele hidrografice: Jiu, Vedea, Argeș, Ialomița, bazinul inferior al Oltului, pe cele din Dobrogea unde vor fi staționare și cursul inferior al Mureșului unde vor fi în creștere prin propagare.

Formațiunile de gheață (gheață la maluri, pod de gheață) vor fi în intensificare și extindere pe râurile din centrul, nordul și estul țării, iar pe unele râuri din estul țării se va intensifica curgerea de năboi.

Ca urmare a propagării viiturilor formate anterior în bazinul hidrografic al râului Tur, se vor mai situa peste **COTA DE ATENȚIE** nivelurile pe râul Tur la staţia hidrometrica Micula (270+5)-jud.SM.

**DUNĂRE**

Debitul la intrarea în ţară (secţiunea Baziaş) în intervalul 07.02.2020 – 08.02.2020 a fost în creştere, având valoarea de 3800 m3/s, sub media multianuală a lunii februarie (5300 m3/s).

În aval de Porţile de Fier debitele au fost în creștere.

Debitul la intrarea în ţară (secţiunea Baziaş) va fi în creştere (4800 m3/s).

În aval de Porţile de Fier, debitele vor fi în creştere.

**2.** **Situația meteorologică în intervalul 07.02.2020, ora 09.00 – 08.02.2020, ora 06.00**

**A.N.M.** – Administraţia Naţională de Meteorologie, a emis o **INFORMARE Meteorologică**, valabilă în intervalul 08.02.2020, ora 02:00 – 09.02.2020, ora 10:00, vizând nopți și dimineți geroase, astfel că pe parcursul nopților și al dimineților de 8 și 9 februarie 2020, vremea va fi geroasă în cea mai mare parte a țării. Temperaturile vor coborî frecvent sub -10 grade și local, mai ales în nord-estul, centrul și sudul țării sub -15 grade (până în jurul a -22 de grade în zonele depresionare).

În funcție de condițiile locale, se va forma ghețuș*.*

Această informare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comitete Judeţene pentru Situaţii de Urgenţă:

- *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călăraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Satu Mare, Sălaj, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti* (42 prefecturi).

**ÎN ŢARĂ**

**Valorile termice s-au situat în jurul celor normale** la această dată pe parcursul zilei, dar dimineața a fost ger pe arii restrânse în nord, centru și sud. Cerul a fost temporar noros și a nins în general slab cantitativ la munte, local în Muntenia și pe suprafețe mai mici în Crișana, Maramureș, Transilvania și Dobrogea, în Moldova au predominat ninsorile, iar în Banat precipitațiile au fost mixte. Vântul a avut intensificări în est, local în sud și izolat în centru, unde la rafală s-au atins viteze cuprinse în general între 45 și 65 km/h, dar și la munte, cu precădere pe crestele Carpaților Meridionali și Orientali, unde au atins 120...140 km/h, iar zăpada a fost spulberată și ninsoarea viscolită. Stratul de zăpadă măsura la ora 20 în platformele stațiilor meteorologice până la 150 cm la munte (Bâlea Lac), 32 cm în Muntenia, 18 cm în Dobrogea, 13 cm în estul Crișanei, local în Moldova până la 11 cm și izolat, în general, sub 5 cm în restul teritoriului. Dimineața, dar mai ales noaptea local a fost ghețuș. Temperaturile maxime s-au încadrat între 5 grade la Câmpulung Muscel, Toplița, Joseni, Târnăveni, Câmpeni, Ocna Șugatag, Voineasa și Târgu Lăpuș și 15 grade la Bechet și Zimnicea. La ora 06.00 se înregistrau temperaturi cuprinse între -14 grade la Întorsura Buzăului și Dumbrăveni și -1 grad la Calafat, Drobeta-Turnu Severin, Băile Herculane și Bechet.

***Observații:*** *de ieri de la ora 6.00 au fost în vigoare 21 mesaje privind fenomene meteorologice periculoase imediate, dintre care:*

*- 4 mesaje de avertizare cod portocaliu emise de SRPV Timișoara;*

*-17 mesaje de atenționare cod galben emise după cum urmează: 10 mesaje de SRPV Bacău, 4 mesaje de SRPV Constanța, 2 mesaje de SRPV Craiova, 1 mesaj de SRPV Cluj*.

**LA BUCUREŞTI**

**Din punct de vedere termic, vremea a fost normală ziua** și rece noaptea, chiar geroasă în zona preorășenească. Cerul a fost mai mult noros până spre miezul nopții, apoi s-a înseninat treptat. Trecător după-amiaza și la începutul nopții a nins. Vântul a suflat slab și moderat. Temperatura maximă a fost de 4 grade la toate stațiile meteorologice. La ora 06.00 se înregistrau -13 grade la Băneasa, -7 grade la Afumați și -6 grade la Filaret. Dimineața și noaptea a fost ghețuș.

**3. Prognoza meteorologică în intervalul 08.02.2020, ora 09.00 – 09.02.2020, ora 09.00**

**ÎN ŢARĂ**

**Vremea va fi rece**, geroasă dimineața și noaptea în majoritatea zonelor. Temperaturile maxime se vor încadra între -4 și 6 grade, iar cele minime se vor situa în general între -16 și -6 grade, cu valorile cele mai scăzute în zonele depresionare, unde se vor situa în jurul a -20 de grade și cele mai ridicate în Dealurile de Vest, spre -3 grade. Cerul va fi temporar noros în jumătatea de est a țării, unde izolat vor fi condiții pentru fulguieli și mai mult senin în rest. Mai ales dimineața și noaptea, local, va fi ghețuș. Vântul va sufla slab și moderat, cu unele intensificări în Moldova, Dobrogea, nord-estul Munteniei, dar și la munte, unde pe creste, trecător, va spulbera zăpada. Izolat se va semnala ceață cu depunere de chiciură.

**LA BUCUREŞTI**

**Vremea va fi rece,** geroasă dimineața și noaptea. Temperatura maximă se va situa în jurul valorii de 0 grade, iar cea minimă va fi de -12...-10 grade, mai scăzută în zona preorășenească spre -17...-15 grade. Cerul va fi variabil, iar vântul va sufla slab până la moderat (viteze de până la 25...30 km/h).

**4. Buletin nivometeorologic pentru perioada 07.02.2020-08.02.2020, pentru toate masivele**

1. **Evoluţia vremii în intervalul 06-07.02.2020, ora 16.00:**

Vremea a fost rece, geroasă pe crestele de peste 2000 metri. Cerul a fost mai mult noros și temporar a nins în majoritatea masivelor montane. Vântul a suflat tare, din sector nordic și nord-vestic, cu intensificări susținute mai ales în prima parte a intervalului, cu rafale de peste 150 km/h pe crestele din Carpații Meridionali și Orientali și mai reduse în rest, viscolind puternic ninsoarea și reducând vizibilitatea, formându-se troiene în Carpații Meridionali (Vf Omu). Pe arii restrânse s-a semnalat ceață, asociată și cu depunere de chiciură. Zăpada a fost puternic viscolită și spulberată, astfel că stratul s-a menținut în general staționar în Carpații Orientali, a crescut ușor în Carpații Occidentali și izolat mai semnificativ in Carpații Meridionali, cu până la 13 cm la Bâlea Lac. În zona înaltă din Bucegi și Călimani, dimensiunea troienelor este de 2-3 metri.

1. **Grosimea stratului de zăpadă în 07.02.2020, ora 14.00:**

**Carpaţii Meridionali:** 147 cm la Bâlea-Lac, 61 cm la Vf. Omu, 33 cm la Cuntu, 25 cm Vf. Țarcu, 40 cm la Păltiniș, 19 cm la Parâng, 33 cm la Predeal, 27 cm la Fundata, 10 cm la Sinaia;

**Carpaţii Orientali:** 88 cm la Lăcăuți, 43 cm la Vf. Călimani, 42 cm la Bucin, 26 cm la Ceahlău-Toaca, 15 cm la Iezer-Rodnei, 12 cm la Poiana Stampei;

**Carpaţii Occidentali:** 58 cm la Semenic, 50 cm la Vlădeasa 1400 m, 36 cm la Stâna de Vale, 19 cm la Băișoara, 18 cm la Vf. Vlădeasa 1800 m.

1. **Prognoza vremii în intervalul 07.02.2020 – 08.02.2020, ora 20.00:**

Vremea se va menține rece, geroasă noaptea și prima parte a zilei, dar însorită. Cerul va fi variabil.

Pe arii restrânse la începutul nopții în Carpații Meridionali și Orientali va mai ninge slab. Vântul va sufla slab și moderat, cu intensificări în prima parte a nopții de 80-100 km/h pe crestele din Carpații Meridionali și de Curbură unde va viscoli sau spulbera zăpada. Izolat noaptea va semnala ceață asociată și cu depuneri de chiciură.

**Temperaturi prognozate:**

**Temperaturi prognozate în intervalul 07.02.2020, ora 20.00 - 08.02.2020, ora 20.00:**

**Peste 1800 m:** temperaturi minime: -23 la -17 gr.C; temperaturi maxime: -13 la -6 gr.C;

**Sub 1800 m:** temperaturi minime: -17 la -13 gr.C; temperaturi maxime: -6 la -3 gr.C.

**Vânt la peste 2000 m:** circulație predominant nordică cu viteze de 90-110 km/h, în diminuare din a doua parte a zilei de azi în Carpații Occidentali și vestul Meridionalilor.

1. **Evoluția stratului de zăpadă și a riscului de avalanșă:**

**4.a. Toate masivele**: Plăci de vânt, zăpadă proaspătă. Risc însemnat de avalanșă la peste 1800 de metri.

**4.b. Munții Făgăraș**: peste 1800m **RISC ÎNSEMNAT (3)**

- sub 1800m: **RISC MODERAT (2)**

**4.b.1. Principalele riscuri :** Riscul de avalanșe este însemnat la altitudini de peste 1800 m, factorul principal fiind zăpada proaspătă și plăcile de vânt sau cornișele formate pe fondul vântului intens din sector predominant nordic. Acestea pot fi dislocate sau rupte la supraîncărcări mici, favorizând declanșarea de avalanșe mici sau medii.

**4.b.2. Stratul de zăpadă:**

Stratul de zăpadă a crescut cu până la 13 cm în ultimele 24 ore. În partea superioară a stratului, întâlnim cornișe pe muchii, orientate spre sud-est și sud și multiple plăci de vânt de mărimi considerabile. În zonele adăpostite stratul de zăpadă proaspătă este consistent, instabil și prezintă coeziune slabă cu cel vechi. Stratul vechi are grosime de peste 1 metru, este în general stabilizat și are rezistență mare. În locurile adăpostite, depozitele de zăpadă pot depăși 2 metri, fiind formate și troiene. Pe fondul insolației de mâine, dar a temperaturilor negative, stratul se va umezi ușor la suprafață.

**4.c. Munții Bucegi:** peste 1800m **RISC ÎNSEMNAT (3)**

- sub 1800m: **RISC MODERAT (2)**

**4.c.1. Principalele riscuri:** Riscul de avalanșe constă în primul rând în multiplele plăci de vânt prezente, friabile și de mărimi considerabile. Sunt prezente acumulări de zăpadă și troiene în zonele adăpostite iar pe muchii s-au format cornișe. Acestea se pot rupe sau deprinde la încărcări mici și pot declanșa avalanșe de dimensiuni mici sau medii, antrenând și stratul de zăpada proaspătă.

**4.c.2. Stratul de zăpadă :**

În partea superioară a stratului se întâlnesc plăci de vânt și zăpadă proaspătă, instabilă, cu coeziune slabă cu vechiul strat, care este în general compactat și stabilizat. Întâlnim cornișe pe muchii, orientate spre sud-est și sud, troiene și multiple plăci de vânt, de mărimi considerabile. În

zonele adăpostite depozitele de zăpadă depășesc 50-100 cm. Pe fondul insolației diurne de azi (dar la temperaturile negative), stratul se va umezi și consolida ușor la suprafață.

**4.d. Munții Parâng-Șureanu:** peste 1800m **RISC ÎNSEMNAT (3)**

- sub 1800m: **RISC MODERAT (2)**

**4.d.1. Principalele riscuri:** Vântul puternic a creat numeroase plăci de vânt, în special pe versanții cu orientare sudică și sud-vestică. La supraîncărcări mari se pot declanșa avalanșe, riscul fiind mai ridicat în zonele cu acumulări mari de zăpadă din zonele adăpostite, unde pot fi întâlnite și troiene.

**4.d.2. Stratul de zăpadă :**

Zăpada proaspătă, transportată în cea mai mare parte în zonele adăpostite, are coeziune slabă cu

stratul vechi, stabilizat. Se întâlnesc numeroase plăci de vânt, formate recent, precum și cornișe pe muchii. Pe văi și în zonele adăpostite regăsim depozite mai mari de zăpadă. Pe fondul insolației de mâine, dar a temperaturilor negative, stratul se va umezi și stabiliza ușor la suprafață.

**4.e. Munții Călimani-Bistriței-Ceahlău:** peste 1800m **RISC ÎNSEMNAT (3)**

- sub 1800m: **RISC MODERAT (2)**

**4.e.1. Descrierea riscului:** Riscul este mai ridicat în zonele cu acumulări mari de zăpadă și pe pantele foarte înclinate. La altitudini de peste 1800 m, pe fondul ninsorilor proaspete înregistrate și a vântului intens din sector predominant nordic, precum și a transportului de zăpadă asociat, s-au format numeroase plăci de vânt ce se pot desprinde cu ușurință, antrenând în alunecări și stratul de zăpadă proaspătă.

**4.e.2. Stratul de zăpadă :**

Stratul nou a fost puternic viscolit și transportat în zonele adăpostite, fiind instabil și cu coeziune

slabă la stratul preexistent, stabilizat. Regăsim cornișe pe muchii și multiple plăci de vânt, formate recent, precum și troiene nou formate. Pe văi și în zonele adăpostite regăsim depozite mai mari de zăpadă.

**4.f. Munții Rodnei** peste 1800m: **RISC ÎNSEMNAT (3)**

- sub 1800m: **RISC MODERAT (2)**

**4.f.1. Descrierea riscului:** Sunt prezente multiple plăci de vânt iar zăpada proaspătă se regăsește în acumulări mari pe văi. La supraîncărcări mai mari se pot declanșa avalanșe, riscul fiind mai ridicat în zonele cu pante foarte înclinate și acumulări mai importante de zăpadă. La altitudini de peste 1800 m pe fondul vântului intens și a transportului de zăpadă asociat, s-au format noi plăci de vânt și cornișe ce se pot desprinde cu ușurință la supraîncărcări.

**4.f.2. Stratul de zăpadă :**

Zăpada proaspătă ce poate atinge pe alocuri 30 cm, izolat mai mult în zonele adăpostite de pe văi, e instabilă și cu coeziune slabă între cristale și cu stratul existent, stabilizat. Se întâlnesc cornișe pe muchii și multiple plăci noi de vânt, formate recent.

**4.g. Munții Țarcu-Godeanu:** peste 1800m **RISC ÎNSEMNAT (3)**

- sub 1800m: **RISC MODERAT (2)**

**4.g.1. Riscul constă** în vântul intens care a creat numeroase plăci noi de vânt, în special pe versanții sudici și sud-estici. La supraîncărcări mai mari se pot declanșa avalanșe, riscul fiind mai ridicat în zonele cu acumulări mari de zăpadă. La altitudini de peste 1800 m sunt cornișe pe muchii, ce se pot desprinde cu ușurință, antrenând în alunecări și ultimul strat de zăpadă proaspătă.

**4.g.2. Stratul de zăpadă :**

Zăpada proaspătă căzută are coeziune slabă cu stratul vechi, stabilizat. Regăsim cornișe pe muchii

și multiple plăci de vânt, formate recent. Pe văi și în zonele adăpostite sunt depozite mai mari de zăpadă.

**4.h. Munții Vlădeasa-Muntele Mare:RISC MODERAT (2)**

**4.h.1. Descrierea riscului:** La supraîncărcări mari, stratul de zăpadă proaspătă, instabilă, poate aluneca peste stratul vechi, pe pantele foarte înclinate. Sunt prezente numeroase plăci de vânt cu coeziune slabă la stratul mai vechi de zăpadă, ce pot fi desprinse sau rupte ușor, declanșând avalanșe de mici dimensiuni.

**4.h.2. Stratul de zăpadă :**

Stratul proaspăt de zăpadă are 15-20 cm, fiind depus peste cel vechi, compactat și stabilizat, de

dimeniuni reduse.

**Notă: RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

Nu au fost semnalate evenimente deosebite.

**2.3.Pe Marea Neagră**

**ABA Dobrogea Litoral** revine cu informaţii suplimentare referitoare la evenimentul produs la 24.11.2019, în Acvatoriul Portului Midia, și anume eșuarea navei încărcate cu 14.600 capete ovine, precum și faptul că A.B.A.D.L. a procedat la prelevarea a 4 (patru) probe din Marea Neagră – secțiunea Fertilchim Năvodari (zona de sud a digului Portului Midia în afara acvatoriului) aparținând corpului de apă Periboina – Cap Singol, Intrare Port Midia – Zona Far și din Acvatoriul Portului Midia, 30 m Babord și 30 m Tribord, la 03.02.2020.

Analizându-se rezultatele obținute cu valorile caracteristice apei Mării Negre, respectiv cu limitele naționale și cu rezultatele de la prelevările anterioare din perioada 08.01.2020 – 27.01.2020, se constată că probele de apă prelevate la 03.02.2020, de către reprezentantul ABADL și analizate de către LCA Constanța, respectiv Marea Neagră – zona Fertilchim Năvodari țărm, Intrare Port Midia - Zona Far și Acvatoriul Portului Midia - 30 m Tribord navă Queen Hind, respectiv 30 m Babord navă Queen Hind își păstrează valorile caracteristice apelor costiere.

Se menționează că, **în momentul prelevării, reprezentantul ABADL a observat, la suprafața apei, în interiorul barajului antipoluant din jurul navei Queen Hind, cât și exteriorul acestuia, o peliculă de irizații produs petrolier. Reprezentații C.N. A.P.M. S.A. au administrat substanțe absorbante biodegradabile pentru neutralizarea acestora.**

Inspectorii din cadrul A.B.A.D.L. monitorizează vizual linia țărmului, pe sectorul Corbu – Năvodari II, în vederea identificării de cadavre animaliere. Până la 07.02.2020 nu au fost identificate cadavre de oi la linia țărmului.

Datorită condițiilor meteo nefavorabile (vânt puternic), operațiunile de verticalizare a navei au fost suspendate.

Administrația Bazinală de Apa Dobrogea - Litoral va monitoriza calitatea apei din acvatoriul Portului Midia, săptămânal, și va reveni cu informații despre evoluția fenomenului.

1. ***CALITATEA MEDIULUI***
2. **În domeniul aerului**

**ANPM-** Agenţia Naţională pentru Protecţia Mediului informează că, din rezultatele analizelor efectuate în data de 05.02.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06-07.02.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE